b'\n_START_ARTICLE_\nMartta Br\xc3\xb6yer\n_START_PARAGRAPH_\nMartta Alina Br\xc3\xb6yer (vuoteen 1919 Nevalainen, 20. lokakuuta 1897 Helsinki \xe2\x80\x93 23. hein\xc3\xa4kuuta 1979 Helsinki) oli suomalainen tanssitaiteilija, lausuja ja koreografi. H\xc3\xa4n kehitti oman Br\xc3\xb6yer-suunnan, jossa yhdistyv\xc3\xa4t lausunta ja liikunta._NEWLINE_Martta Br\xc3\xb6yer k\xc3\xa4vi tytt\xc3\xb6lukiota ja Porvoon naisopiston ja opiskeli 1910- ja 1920-luvulla musiikkia, laulua, tanssia ja lausuntaa Suomen lis\xc3\xa4ksi \xc3\x89mile Jaques-Dalcrozen johdolla Helleraussa ja Mary Wigmanin johdolla Dresdeniss\xc3\xa4, sek\xc3\xa4 Pariisissa ja Z\xc3\xbcrichiss\xc3\xa4. H\xc3\xa4n perusti Br\xc3\xb6yer-koulun ja opetti siell\xc3\xa4 45 vuoden ajan omaa taidemuotoaan. Br\xc3\xb6yer-suunnan ensiesityksess\xc3\xa4 Helsingiss\xc3\xa4 1927 taiteilija itse esittei seitsenosaisen Dramaattisen sarjan. Muita kantaesityksi\xc3\xa4 olivat Espressivo ja Kuolontanssi-sommitelma Oopperassa 1930 sek\xc3\xa4 kansans\xc3\xa4velmiin ja -runoihin perustuva Suomalainen sarja Kansallisteatterissa 1931. H\xc3\xa4n esiintyi ennen sotia my\xc3\xb6s Saksassa._NEWLINE_Br\xc3\xb6yer sai vuonna 1956 Pro Finlandia -mitalin._NEWLINE_Martta Br\xc3\xb6yer asui viel\xc3\xa4 el\xc3\xa4kei\xc3\xa4ss\xc3\xa4kin omassa ja \xc3\xa4itins\xc3\xa4 syntym\xc3\xa4kodissa, Helsingin vanhimmassa s\xc3\xa4ilyneess\xc3\xa4 puurakennuksessa Ruiskumestarin talossa Kruununhaassa.'